In Christi nomine ego Ansedeus, senior de Naviliaco, filius Humberti, do et concedo Deo et beatis apostolis ejus Petro et Paulo et sancto Marcello martiri Cabilonensi, quicquid habeo in potestate Pontidoti, sive in terra, sive in aquis, sive in silvis, sive in servis et ancillis, sive in liberis, et virectum juxta ecclesiam quod est in castello, pro remedio anime mee, et precipio successori meo ut ista conservet et defendat Deo et Sanctis quibus dedi; sin autem concedere noluerit ex parte Dei et sanctorum quibus helemosinam dedi, contradico ei honorem meum. Et si illi qui de me ibi aliquid habuerint, concedere Deo et predictis Sanctis voluerint, concedo. Hujus helemosine sunt testes: Wido de Verduno, Stephanus Rufus, Landricus Aschericus, Umbertus de Roteliaco, Martinus presbiter de Baiaco, Philibertus prepositus, Eldinus Venator, Ansedeus de Roteliaco, Joannes major. Quibus videntibus hec dedi in manu domni Gaufredi prioris Sancti Marcelli, qui ibi aderat cum suis monachis, Raierio et Duranno. Donum quod fecit Ansedeus Deo et sanctis apostolis et sancto Marcello martiri concesserunt mater et due sorores ejus et uxor ejus. Post obitum ejus, Hugo, nepos ejus, quem heredem suum constituit, et cui castellum Naviliacum dimisit, concessit priori, sicut avunculus suus donaverat. Testibus: Adalbaldo Barbato; Siguino milite; Rainaldo presbitero; Dominico de la Vacharie. Anno ab incarnatione Domini mille XCVI° indictione IIIIa. Concurrente II°. Epacta IIIIa. Regnante rege Heinrico romanorum et imperatore alamannorum.